Lesufi nie ‘geïntimideerd’ deur klagtes teen homPanyaza Lesufi. Foto: Twitter Panyaza Lesufi, die Gautengse LUR vir onderwys, het Maandagaand op Twitter gesê hy is nie geïntimideerd deur die talle klagtes van minagting van die Grondwet wat by die integriteitskommissaris van die Gautengse wetgewer teen hom gemaak is nie. “Ek sit met 272 klagtes teen my omdat ek ŉ nie-rassige onderwysstelsel vir almal wil instel. Ek sal nie geïntimideer word nie, veral nie deur mense wat dink dit is ŉ oortreding van die Grondwet nie. “Die VF Plus beweer ek teiken Afrikaners. Nie-rassigheid is die toekoms en niemand kan dit stop nie. Ek is gereed om hierdie ligsinnige en tydverkwistende aanklagtes aan te vat,” het Lesufi ge-twiet. Philip van Staden, die VF Plus se lid van die provinsiale wetgewer, het Dinsdag aan Maroela Media bevestig dat sy party op 21 Augustus die LUR vir minagting van die Grondwet by die integriteitskommissaris van die Gautengse wetgewer aangekla het. Die amptelike dokumentasie oor die klagtes is Maandag aan Lesufi oorhandig. “Lesufi het artikel 29 van die Grondwet reeds soveel as 272 keer geminag. Dié betrokke artikel stel dit duidelik dat elkeen die reg het om in openbare onderwysinstellings onderwys te ontvang in die amptelike taal of taal van eie keuse waar daardie onderwys redelikerwys doenlik is,” het Van Staden gesê. Sy party het in die dokumentasie breedvoerig aangedui hoekom hulle voel Lesufi teiken Afrikaanse skole en gemeenskappe. “Lesufi maak sedert 2014 al die verskriklikste uitsprake oor Afrikaanse skole in die media en neem aksie teen dié skole. Dit is duidelik dat hy ŉ agenda teen Afrikaanse skole het.” Van Staden het gesê die laaste spyker wat Lesufi nou in die doodskis van Afrikaanse skole wil hamer is die voorgestelde wysiging van die toelatingsregulasie vir openbare skole wat in Julie in die Staatskoerant gepubliseer is. “Ons glo dat as hierdie toelatingsregulasies ingestel sal word, sal geen kind in sy of haar of in enige ander taal as Engels onderrig word nie. “Die VF Plus word nou aangekla van rassisme en dat ons van apartheid hou, maar ons veg hierdie stryd vir alle minderhede en ŉ oorwinning in hierdie geval sal ook ŉ oorwinning vir die land se ander tien tale wees.” Hy het verder aangevoer dat Lesufi Afrikaanse skole teiken omdat hy hoër politieke ambisies het. Van Staden het gesê hy het volle vertroue in die Gautengse integriteitskommissaris se kantoor se onafhanklikheid. “Ons is die enigste provinsie wat so ŉ kommissaris het. Dit is ook so dat ons nie ŉ vinnige antwoord op die aanklagte verwag nie aangesien sy kantoor baie besig is, maar vertrou die saak sal binne die volgende vier tot vyf maande afgehandel word.” Die Skoleondersteuningsentrum (SOS) het Dinsdag die klagte teen Lesufi verwelkom. “Lesufi se openlike aanslag op Afrikaanse skole maak dit vir die SOS duidelik dat sy eie politieke loopbaan vir hom van groter belang is as die welstand van Gautengse leerders,” het Elaine Krige, woordvoerder van die SOS, gesê. Die SOS stem ook saam met Van Staden dat Lesufi sy eie verantwoordelikhede op welvarende skole probeer afskuif met regsaksies om Afrikaanse skole te dwing om Engelssprekende leerders in te neem. “Lesufi het sedert sy inhuldiging liederlik daarin gefaal om nuwe skole te bou en gehalte-onderrig by skole in nedersettings te verseker. Eerder as om geld te spandeer om Afrikaanse skole te boelie met vrugtelose hofaansoeke, soos in die geval van die Hoërskool Overvaal, moet die LUR noodsaaklike skole-infrastruktuur in Gauteng bou,” sê Krige. Krige benadruk ook die belang van moedertaal-onderrig, maak nie saak wat die taal nie. “Die rede waarom die slaagsyfer in baie skole in nedersettings so laag is, is juis omdat leerlinge nie in hul moedertaal skoolgaan nie. Daarom moet die LUR eerder daarop fokus om onderrig in ander Afrika-tale te bevorder, as om almal te dwing om in Engels skool te gaan.” Steve Mabona, woordvoerder van die Gautengse onderwysdepartement, het bevestig dat Lesufi die aanklagte teen hom ontvang het en dat hy mettertyd met besonderhede op die aanklagte teen hom sal reageer. Mabona het aangevoer dat Lesufi nog nooit geïnsinueer het dat hy Afrikaans wil afskaf nie en dat insinuasies net kleinlike politiekery is wat nie ernstig opgeneem moet word nie. “Ons sal nooit afgeskrik word om al ons skole toeganklik te maak vir al ons kinders nie,” het Lesufi bygevoeg. Indien Lesufi skuldig bevind word, moet hy sy amp as LUR en lid van die provinsiale wetgewer ontruim omdat hy dan die gedragskode van ampsbekleërs in die Gautengse wetgewer oortree het. Van Staden wou nie in dié stadium uitbrei oor watter volgende stappe hulle sou oorweeg indien die aanklagte by die integriteitskommissaris sou slaag, of nie.